钦定古今图书集成/历象汇编/历法典/第075卷 > 陈其愫经济文辑 > 戴庭槐气候总论
## 钦定古今图书集成/历象汇编/历法典/第075卷 > 陈其愫经济文辑 > 戴庭槐气候总论

夫七十二候见于周公之时训，吕不韦载于《吕氏春
秋》，汉儒入于《礼记》《月令》，其来远矣。若载之于历，则自
后魏始耳。第其禽兽草木多出于北方，盖缘汉前诸
儒皆产江北，故后之江南虽号宿儒老师，亦难尽通
其名义。然多识参考，求核其实，则庶几得之，斯亦吾
儒格致之学所不废乎。愚尝因是而知天地气序推
迁之妙矣。盖一岁之间，本一气之周流耳。一气而分
为二，则有阴阳；二倍而为四，则有四时；三四。一十二，
则又有十二月；十二倍而为二十四，则有二十四气；
复三其二十四而为七十二，则有七十二候。是七十
二候者，吾得之于乾坤之策焉。《干》之策三十六而两
之夫固七十二也。《坤》之策二十四而三之亦七十二
也。计《干》六爻之策二百一十有六，《坤》六爻之策一百
四十有四，通合《乾坤》之策而三百六十日之数尽矣。
举乎七十二候之全而三百六十日之岁周矣。然历
书之所记者候也，而候之所应者气也。气至而物感，
则物感而候变。是故天地之气挠万物者，莫疾乎风
也。“‘正月而东风解冻’者，则天地收敛之气散矣。七月
而凉风至者，则天地发舒之气散矣。动万物者，莫疾
乎雷也。二月而雷始发声者，阳之中也。八月而雷始
收声者，阴之中也。说万物者，莫说乎泽；润万物者，莫
润乎水也。六月而土润溽暑大雨时行者，阴之湿，阳
之终也。十一月而水泉动，十二月而水泽腹坚者，阳
之动”，阴之终也。阴阳之气交而为虹。季春虹始见者，
阳胜阴也。孟冬虹藏不见者，阴胜阳也。阴阳之气，鸟
兽草木得之为先。鹰主杀而秋击，鼠主贪而夜出，而
卯辰之月能化鸠鴽者，以卯辰者阳之壮，阴为阳所
化也。爵乳子而春集，雉求雌而朝呴，而戌亥之月能
为蛤蜃者，以戌亥者阴之极，阳为阴所化也。“蛰虫启
户”者，雷声发之时与阳俱出也。“蛰虫坯户”者，雷收声
之时与阴俱入也。“孟春而獭祭鱼”者，此时鱼逐阳气
而上游也。“季秋而豺祭兽”者，此时兽感阴气而见杀
也。“春而鸿雁北、元鸟至”者，雁自南而来北，燕自北而
来南，各乘其阳气之所宜也。“秋而鸿雁来、元鸟归”者，
雁自北而来南，燕自南而来北，各乘其阴气之所宜
也。二月而仓庚鸣。四月而蝼蝈鸣者，鸣以阳也。及五
月一阴始生，鵙一鸣而反舌，则无声矣。七月而寒蝉
鸣者，鸣以阴也。及十一月一阳始生，鹖鴠能鸣而感
阳，则不鸣矣。四月而蚯蚓出者，阴之屈者，得阳而伸
也。十一月而蚯蚓结者，阳虽生矣，而阴尚屈也。夏至
得一阴而鹿角解者，鹿阳兽也。冬至得一阳而麋角
解者，麋阴兽也。草木正月而萌动者，阴阳气交而为《泰》也。九月而黄落者，阴长阳消而为《剥》也。桃桐华于
春者，应阳之盛也。黄菊华于秋者，应阴之盛也。四月
而靡草死者，阴不盛于阳也。十一月而荔挺出者，阳
初复于阴也。麦得阴之穉也。故金王而生，火王“而死”，
而麦秋在于四月也。禾得阳之穉也，故“木王而生，金
王而熟”，而禾登在于七月也。至于腐草之为萤，则植
物之变为动物，无情之变为有情，岂非阳明之极，而
阴幽之物亦随之以化哉！大抵阴阳二气，无形而默
运于内，风雨露雷、昆虫草木，有形而改换于外。君子
触其景而测其应，则可以寓对时育物之心，因其候
而思其义，则可以悟阴阳贞胜之理。由是而知“一岁
之闲七十二候即二十四气也，二十四气即一十二
月也，一十二月即四时也，四时即二气也，二气即一
气之周流也”，而乾坤无馀策，历书无馀术矣。